Христо Смирненски
Коледна елегия
Злободневка

chitanka.info

Коледна елегия[0]

Ще премине като сън

Коледа и таз година,

светлият камбанен звън

из простори ще застине.

Зер се смятат чудеса

чаша вино и прасето,

че монетната роса

омръзнала е на небето.

А, простете, господа,

ний, макар и сиромаси,

врагове сме на глада

и на празните стомаси.

Мигар да се наядеш

до насита на вечеря,

ще остане пак копнеж

и далеч от нашта сфера?

А нима и този път

вино кръстено ще пием

и потръпващата плът

в старо рухо ще обвием?

Ех, бай Коледа, прости!

По-добре ти прескочи ни

и по нази се вести

в по-разумните години.

[0] Публикация: Кво да е. Седмичен хумористичен вестник. София, г. IX, бр. 449 от 9 януари 1921 г., с подпис: Лорд Дж. Шокинг. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.